Vora 2000 atletes van recórrer els carrers de la ciutat en la XXXV Mitja Marató del Port de Sagunt
03 de febrer 2020

![](/media/vhtcityl/99_c1_campeonato-espana-media-maraton-375.jpg)  
  

Diumenge, 2 de gener, es van donar cita a la ciutat vora 2000 atletes i al voltant de 6000 aficionats i aficionades de l'atletisme per a disfutar del XXIX Campionat d'Espanya de Mitja Marató Absoluta i Màster i de la XXXV Mitja Marató del Port de Sagunt, organitzat per la Regidoria d'Esports de l'Ajuntament de Sagunt i pel Club Esportiu Camp de Morvedre. La competició, que va partir del Triangle Umbral, va recórrer el nucli del Port de Sagunt, va travessar la platja de Canet d'en Berenguer per a arribar a Almardà i tornar a l'inici per a acabar en el punt de partida.

  

Atletes de totes les parts del país, així com d'altres nacionalitats, es van donar cita en una de les primeres carreres nacionals de la temporada de 2020. El gallec Tariku Novales i l'alabesa Elena Loyo es van proclamar campions d'Espanya amb unes marques d'1 h 02 min 32 s i 1 h 12 min 20 s, respectivament. Quant a la carrera absoluta, l'atleta etíop Likina Amebaw Ayel va ser la vencedora femenina amb un temps d'1 h 12 min 00 s i Tariku Novales en la categoria masculina; i per equips, els títols van anar a parar a les mans de l'Atletismo Bikilia i del Bilbao Atletismo en categoria masculina i femenina, respectivament.

  

![](/media/htkigkid/99_c2_campeonato-espana-media-maraton-81.jpg)  
![](/media/4a3f1gq5/99_c3_campeonato-espana-media-maraton-132.jpg)  
![](/media/c1eccgmm/99_c4_campeonato-espana-media-maraton-145.jpg)  
![](/media/rgolaniv/99_c5_campeonato-espana-media-maraton-194.jpg)  
![](/media/pltfqgii/99_c6_campeonato-espana-media-maraton-207.jpg)  
![](/media/ytjpkpuf/99_c7_campeonato-espana-media-maraton-257.jpg)  
  

El regidor d'Esports, Javier Raro, qui va participar en la carrera igual que altres membres de la Corporació Municipal, va manifestar que esdeveniments d'este tipus, com els ja esdevinguts a Sagunt i els que estan per vindre, suposen per a la ciutat «**no sols un referent esportiu, sinó que col·laboren substancialment en l'atracció de visitants a la nostra ciutat, desestacionalitzen el turisme i posen en valor els nostres variats atractius ja que en el recorregut, atletes i aficionats passaren pels nostres principals referents turístics com el Forn Alt, la Nau de Tallers, les platges del Port de Sagunt i Almardà o l'entorn de la Gerència**». A més, l'esdeveniment va ser retransmés en directe per la televisió autonòmica valenciana, Àpunt, i ha tingut una gran repercussió en la premsa esportiva nacional. Segons va afirmar el delegat, els objectius d’este campionat, que eren atraure gent a la ciutat i també atletes d'elit, s'han aconseguit, per la qual cosa va declarar que continuaran treballant en esta línia d'atraure este tipus d'esdeveniments a la ciutat «**perquè creiem que esport i turisme en este cas van de la mà**».

  

D’altra banda, l'alcalde de Sagunt, Darío Moreno, qui també va participar en la competició, va mostrar una gran satisfacció per la celebració d'esta cursa gràcies a la bona organització i, sobretot, per la gran afluència de gent que animava pels carrers. «**Ha sigut un èxit gràcies a l'esforç col·lectiu**», va declarar el primer edil, «**per això és important que continuem duent a terme esdeveniments d'este tipus per a promoure la cultura de l'esport que, jo crec, ens unix i fa d'això una ciutat més saludable, així com ens ensenya valors com l'esforç i el treball en equip, per la qual cosa crec que eixa és la senda a seguir**».

  

En este sentit, l'Ajuntament de Sagunt se suma a l'estratègia de la Comunitat Valenciana de vendre els seus atractius turístics amb la realització d'esdeveniments esportius. «**Seguirem compromesos en el repte d'atraure esport a la nostra ciutat, com a mesura d'atracció turística, però sense oblidar el suport als nostres esportistes i clubs i sense descurar la inversió en la construcció i manteniment d'infraestructures esportives**», va afegir el regidor d'Esports.

  

![](/media/oo5ddjcv/99_c8_campeonato-espana-media-maraton-259.jpg)  
![](/media/yenjwf3t/99_c9_campeonato-espana-media-maraton-267.jpg)  
![](/media/takhpxbz/99_c10_campeonato-espana-media-maraton-284.jpg)  
![](/media/euna3w5n/99_c12_campeonato-espana-media-maraton-287.jpg)  
  

**Sagunt reconeix l'atleta Eduardo Alcaina**

Durant la presentació, que va tindre lloc en el Casal Jove divendres 31 de gener, de la carrera i dels i les atletes que van córrer la Marató, es va retre homenatge a la carrera esportiva de l’exatleta local Eduardo Alcaina. Durant els anys 80 i 90 del passat segle, Alcaina, qui es va formar de juvenil corrent en l'estadi del Fornás, va guanyar importants carreres, com la Marató de València i la Mitja Marató del Port de Sagunt en diverses ocasions. Per marcar una època en l'esport de Sagunt, Alcaina serà reconegut per l'Ajuntament de Sagunt en la Gala de l'Esport que se celebrarà el divendres 21 de febrer.

​  

![](/media/h4ggce4t/99_c_presentacion-media-maraton-100.jpg)  
![](/media/q42kdvd1/99_c_presentacion-media-maraton-113.jpg)  

*   [](http://www.facebook.com/sharer.php?u=https://aytosagunto.es/va/actualitat/vora-2000-atletes-van-recorrer-els-carrers-de-la-ciutat-en-la-xxxv-mitja-marato-del-port-de-sagunt-1/ "Facebook")
*   [](http://twitter.com/share?url=https://aytosagunto.es/va/actualitat/vora-2000-atletes-van-recorrer-els-carrers-de-la-ciutat-en-la-xxxv-mitja-marato-del-port-de-sagunt-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/vora-2000-atletes-van-recorrer-els-carrers-de-la-ciutat-en-la-xxxv-mitja-marato-del-port-de-sagunt-1/ "Linked In")
*   [](mailto:?body=https://aytosagunto.es/va/actualitat/vora-2000-atletes-van-recorrer-els-carrers-de-la-ciutat-en-la-xxxv-mitja-marato-del-port-de-sagunt-1/)